續八詠 秋空月皎皎
作者：唐仲友
朝代：宋

paragraphs: 月皎皎，皎皎飛明鏡。
滌風露以孤高，照溪山而清靜。
協二氣之金精，肅萬物之西成。
捲雲衢之點綴，廓天路之澄清。
掃埃𡏖於玉宇，流沆瀣於金莖。
汎林光於遠野，轉簷影於高城。
盪金蛇兮深浪湧，浸玉兔兮長灘平。
射潛淵兮魚龍動，冷巢棲兮烏鵲驚。
在冰壺兮心腑快，吸瓊華兮毛骨輕。
念遠人兮懷塞北，依末光兮思承明。
顥氣分深淺，素魄有虧盈。
橋成牛女渡，日沈河漢傾。
光輝半八月，憂樂殊羣情。
肅肅漸寒色，遠雁向南征。
此景皆奇絕，茲地獨崢嶸。
當午夜之寥閴，带遠烟之蒙冪。
認遥山於微微，分近樹於歷歷。
急搗衣之寒砧，引泊舟之橫笛。
繄賞心之難并，對茲焉真無敵。
佳人兮懷哉，參已橫兮歸去來。